অনেকদিন ধরেই কথা চলছিল, তিনি পুরস্কার পাবেন। দ্বিমতও ছিল সেই নিয়ে। শেষ পর্যন্ত বৃহস্পতিবারের ঘোষণা, সাহিত্যে অবদানের জন্য নোবেল পুরস্কারের এ বছরের প্রাপক বব ডিলান। পুরস্কার প্রদানের সেরিমনি অনুষ্ঠিত হবে আগামী ১০ ডিসেম্বর।
কবি, সুরকার, গীতিকার এবং সমাজকর্মীর এই পুরস্কারে আপ্লুত গোটা বিশ্ব! ১৯৬০ সালের ভিয়েতনাম যুদ্ধের বিরুদ্ধে বা আমেরিকায় গণতান্ত্রিক অধিকার রক্ষার স্বার্থে কলম ধরেছিলেন ডিলান। গিটারে শানিয়েছিলেন বিপ্লবের ভাষা। আগামী বহু প্রজন্মের কাছে তাঁর ‘কালচারাল আইকন’ হয়ে ওঠার মাইলফলক তৈরি হয়ে গিয়েছিল তখনই। যা অবশ্যই সেই সময়ের নিরিখে ‘কাউন্টার কালচার’।




 
ডিলানের প্রতিস্বর
দ্য ডেথ অফ এমেট টিল: এমেট টিল ছিল কৃষ্ণাঙ্গ কিশোর। ১৯৫৫ সালে কুখ্যাত কু ক্লাক্স ক্ল্যানের (শ্বেতাঙ্গ চরমপন্থী) হাতে মারা যায় সে। দক্ষিণ আমেরিকায় নিজের পরিবারের সঙ্গে দেখা করতে গিয়ে। তাকে নিয়ে এই গান ডিলানের।
মাস্টার্স অফ ওয়ার: ভিয়েতনাম যুদ্ধের বিরুদ্ধে আমেরিকার যুবসমাজের প্রতীকী স্বর হয়ে উঠেছিল এই গান। কীভাবে রাষ্ট্রই বন্দুক বানায় যুদ্ধের অজুহাতে, তাই নিয়ে এই গান।
দ্য টাইমস দে আর আ-চেঞ্জিং: ১৯৬০ সালের এই গান আমেরিকায় তরুণদের সামাজিক প্রেক্ষাপট বদলে দেওয়ার আহ্বান। সেই সময় সাংস্কৃতিক বিপ্লবের সংগীত হয়ে দাঁড়ায় এই গান।
দ্য লোনসাম ডেথ অফ হ্যাটি ক্যারল: হ্যাটি ক্যারল এক শ্বেতাঙ্গের পরিচারিকা ছিলেন। নিজে কৃষ্ণাঙ্গ। শ্বেতাঙ্গ প্রভুর হাতে খুন হন তিনি। কিন্তু খুনির সাজা হয় মোটে ছ’মাসের। তার প্রতিবাদে এই গান।




 
নোবেলের পুরস্কারমূল্য ৯ লক্ষ মার্কিন ডলারেরও বেশি। ভারতীয় অর্থমূল্যে সাড়ে ছ’কোটি টাকার কাছাকাছি। কিন্তু সুইডিশ অ্যাকাডেমির এই পুরস্কার ঘোষণা কিছুটা বিস্ময়জনকই বটে। কারণ ডিলানের কোনও কাজকেই তথাকথিত ‘সাহিত্যে’র পরিসরে ফেলা যায় না। অর্থাৎ উপন্যাস, ট্র্যাডিশনবাহী কবিতা বা ছোটগল্পের রচয়িতা ডিলান নন। কিন্তু একজন মিউজিশিয়ানকে এই সম্মান জানানোর অর্থ, সাহিত্যকে আরও বিস্তৃত করা।  
অনেকেই মনে করছেন, ডিলানের তুলনায় আরও যোগ্য ব্যক্তিত্ব ছিলেন আমেরিকায়। ১৯৯৩ সালে টোনি মরিসনের পর আর কোনও আমেরিকান সাহিত্যিক এই সম্মান পাননি। নোবেল কমিটির আমেরিকান কালচার-বিরোধী মনোভাবই তার জন্য দায়ী বলে অনেকে মন্তব্য করছেন সোশ্যাল মিডিয়ায়। অনেকে মনে করছেন, জীবিত থাকাকালীন আর্থার মিলারকেও দেওয়া যেতে পারত পুরস্কার।




বব ডিলান না এলে পপ মিউজিক ইন্টেলেকচুয়াল স্তর পেত না। ডিলানের পর সকলে গান লেখা বদলে ফেলল। জন লেননের পক্ষে ‘ইমাজিন’এর মতো একটা গান লেখা সম্ভব হল, কারণ বব ডিলান যোগ দিলেন রক-অ্যান্ড-রোলে। পপুলার মিউজিক করতে এসে, তাকে অন্য একটা জায়গায় নিয়ে গেলেন ডিলান। ডিলানের পর যারা ভাল-ভাল গান      লিখতে এল, তারা শুধুমাত্র প্রেমেই আবদ্ধ থাকল না, সময়-সমাজের একটা প্রতিফলন তাদের গানে দেখা গেল।
— অঞ্জন দত্ত 





সেই কারণেই সম্ভবত নোবেল কমিটি পুরস্কারের কারণ হিসেবে ব্যাখ্যা করেছে, ডিলানের নতুনধর্মী কাব্যিক প্রকাশভঙ্গির কথা যা আমেরিকার সংগীতের প্রথাকে অন্য মাত্রা দিয়েছে। এতটাই প্রভাবশালী সেই কাজ! ডিলানের জন্ম মিনেসোটায়। তখন নাম ছিল রবার্ট অ্যালেন জিমারম্যান। নিজের অনুপ্রেরণা হিসেবে বরাবরই বলেছেন বিট জেনারেশন এবং মডার্নিস্ট কবিদের কথা। কিংবদন্তি ফোকগায়ক উডি গাথরিকেও মেন্টর মানতেন তিনি।